
ΒΙΚΤΩΡ ΙΩΑΝΝΙΔΗΣ
 «Η γοητεία του οικείου»
Αναδρομική έκθεση
στο Σπίτι της Κύπρου
Την Τρίτη 25 Οκτωβρίου 2022, με μεγάλη επιτυχία και την παρουσία πολλών φιλότεχνων,  το Σπίτι της Κύπρου στην Αθήνα, το Υφυπουργείο Πολιτισμού της Κυπριακής Δημοκρατίας και το Ίδρυμα Βίκτωρα Ν. Ιωαννίδη, πραγματοποίησαν τα εγκαίνια της αναδρομικής έκθεσης του πρωτοπόρου Κύπριου καλλιτέχνη Βίκτωρα Ν. Ιωαννίδη (1903-1984) σε επιμέλεια της ιστορικού τέχνης δρος Ελένης Σ. Νικήτα.
Η έκθεση τελεί υπό την αιγίδα του Προέδρου της Κυπριακής Δημοκρατίας, κ. Νίκου Αναστασιάδη. Τα εγκαίνια της έκθεσης τέλεσε η Πρώτη Κυρία Άντρη Αναστασιάδη. 
Χαιρετισμό απηύθυναν, o Πρόεδρος του Ιδρύματος Βίκτωρα Ιωαννίδη, κ. Στέλιος Ιωαννίδης, ο Υφυπουργός Πολιτισμού της Κυπριακής Δημοκρατίας, δρ Γιάννης Τουμαζής, η Πρώτη Κυρία της Κυπριακής Δημοκρατίας κ. Άντρη Αναστασιάδη, η Ιστορικός τέχνης, Επιμελήτρια της Κυπριακής Συλλογής του Ιδρύματος Α.Γ. Λεβέντη, δρ Ελένη Νικήτα και ο Πρέσβης της Κυπριακής Δημοκρατίας κ. Κυριάκος Κενεβέζος.
Διάρκεια Έκθεσης: 26 Οκτωβρίου – 25 Νοεμβρίου 2022

Ώρες Λειτουργίας: Δευτέρα και Τετάρτη: 10:00 - 18:00

     Τρίτη, Πέμπτη και Παρασκευή: 10:00 - 13:00

Σπίτι της Κύπρου, Μορφωτικό Γραφείο Πρεσβείας Κυπριακής Δημοκρατίας
Ξενοφώντος 2A, Σύνταγμα
T |210 37 34 934
E |spiticy@otenet.gr
Τα 89 έργα που παρουσιάζονται στην έκθεση, σκιαγραφούν την μακρόχρονη καλλιτεχνική πορεία, ενός από τους σημαντικότερους Κύπριους ζωγράφους του 20ού αιώνα. Ενός σκαπανέως καλλιτέχνη, ο οποίος συγκαταλέγεται μεταξύ εκείνων, οι οποίοι με προσωπικές θυσίες έθεσαν τα θεμέλια της έντεχνης κυπριακής εικαστικής δημιουργίας.

Ο Βίκτωρ Ιωαννίδης σπούδασε στη Σχολή Καλών Τεχνών της Αθήνας από το 1923 έως το 1929, εγκαινιάζοντας τους στενούς και μακροχρόνιους καλλιτεχνικούς δεσμούς που συνδέουν μέχρι σήμερα την Κύπρο με την Ελλάδα. Είχε καθηγητές τους Γεώργιο Ιακωβίδη, Σπυρίδωνα Βικάτο και Νίκο Λύτρα, και συμφοιτητές, μεταξύ άλλων, τους Γιώργο Ζογγολόπουλο, Σπύρο Βασιλείου και Αλέκο Κοντόπουλο. Καθόλα τα χρόνια της παραμονής του στην Αθήνα εργαζόταν ως σκιτσογράφος και γελοιογράφος σε διάφορες αθηναϊκές εφημερίδες και από το 1929 που περάτωσε τις σπουδές του μέχρι το 1931 που επέστρεψε στην Κύπρο συνεργάστηκε ως εικονογράφος με την Μεγάλη Ελληνική Εγκυκλοπαίδεια.

Επιστρέφοντας στην Κύπρο, ανέπτυξε μια έντονη καλλιτεχνική δραστηριότητα.  Αξιοποιώντας τα εφόδια με τα οποία τον προίκισε η μαθητεία του στη Σχολή Καλών Τεχνών, χάραξε τη δική του εικαστική πορεία, ερευνώντας και εφαρμόζοντας εναλλακτικούς τρόπους και τεχνικές για την ανάδειξη της φωτεινότητας και της διαύγειας των χρωμάτων και την επίτευξη ιδιαίτερων φωτισμών.

Τα θέματά του καθημερινά και οικεία καλύπτουν όλες τις θεματογραφικές περιοχές: Την προσωπογραφία, το τοπίο με ή χωρίς την ανθρώπινη παρουσία, τις σκηνές από την καθημερινή ζωή των ανθρώπων, τη νεκρή φύση και το γυμνό.  Στόχος του Ιωαννίδη υπήρξε η ανάδειξη της ομορφιάς που κρύβουν ακόμη και τα πιο ταπεινά και οικεία αντικείμενα και οι πιο καθημερινές ανθρώπινες δραστηριότητες, ανάγοντας την αισθητική απόλαυση σε μέγιστο μέλημά του.  

Η οργάνωση στην Αθήνα της αναδρομικής αυτής έκθεσης του Βίκτωρα Ιωαννίδη ύστερα από 91 χρόνια απουσίας, ας θεωρηθεί  η μεγάλη μεταθανάτια επιστροφή του στην πόλη που του έδωσε τα πρώτα απαραίτητα καλλιτεχνικά εφόδια για τo μακρύ και γόνιμό του ταξίδι στους δρόμους της μακρόχρονης εικαστικής του δημιουργίας.  

